ભણાવ્યે કોનું સારું થવાનું છે? કોને નોકરો મળવાનો છે? ખોટા ખર્ચા શા માટે કરવાં જોઈએ? છોકરીઓને તો પરણીને સાસરે જવાનું હોય? આપણાં છોકરાં ન ભણે વગેરે જેવાં વિવિધ પ્રશ્નો કરી આપણે શિક્ષણનું અપમાન કરીએ છીએ અને આપણાં સંતાનોને શિક્ષણથી વંચિત રાખીએ છીએ. શું માત્ર નોકરી મેળવવા માટે જ સંતાનોને ભણાવવાનાં ? સુવ્યવસ્થિત જીવન જીવવા માટે શું શિક્ષણની જરુર નથી? આપણે આપણા સંતાનોને શિક્ષણથી વંચિત રાખી શું સાબિત કરવા માંગીએ છીએ ? આવાં પ્રશ્નો આપણને થાય છે ખરાં ? આપણને તો એમ જ કે શિક્ષણનું ધ્યેય એટલે નોકરી આપવી, પરંતુ આ આપણી ગેરસમજ અને અણસમજ છે. શિક્ષણનું મુખ્ય ધ્યેય વ્યક્તિએ શું વિચારવું, કેવી રીતે વિચારવું તેમજ સમાજમાં કેવી રીતે ડગલાં માંડવા તે છે. શૈક્ષણિક પ્રકિયાનો મુખ્ય હેતુ માનવજાતનો વિકાસ છે.